सोशल मीडिया पर नौकरी पाने की टिप्स दे रहे, इससे उनमें आत्मविश्वास बढ़ा
Giving tips to get a job on social media, this boosted their confidence| सोशल मीडिया पर नौकरी पाने की टिप्स दे रहे, इससे उनमें आत्मविश्वास बढ़ा
25 साल की बैले हैरिस अपने वीडियो में बताती हैं कि मैं निकाले जाने पर बहुत ज्यादा नहीं डरी। हालांकि, मेरे साथ ऐसा हो सकता है, ये मैंने कभी नहीं सोचा था। वे एक टेक कंपनी के HR विभाग में काम करती थीं। छंटनी के दौरान उनकी नौकरी चली गई। दो दिन सदमे में रहीं। फिर सोशल मीडिया पर अपने अनुभव शेयर करने लगीं।
लोगों को टेक कंपनियों में नौकरी पाने और बॉयोडेटा तैयार करने के तरीके बताने लगीं। उनके ऐसे वीडियो वायरल होने लगे। उनके एक वीडियो को दिन भर में ही एक लाख से ज्यादा लोगों ने देखा। हैरिस की तरह ही हाल-फिलहाल में टेक कंपनियों से निकाले गए हजारों कर्मचारी सोशल मीडिया पर हैं। वे अपनी जिंदगी के अनुभव, खासतौर पर निकाले जाने के दौरान उन्होंने कैसा महसूस किया, बता रहे हैं।
अमेजन-मेटा जैसी कंपनियों ने निकाले 50 हजार से ज्यादा वर्कर्स
यह भी कि वे अपने खर्चों को कैसे मैनेज कर रहे हैं। नौकरियों के लिए किस तरह की कोशिश कर रहे हैं। सिर्फ गूगल की पैरेंट कंपनी अल्फाबेट, अमेजन, मेटा और माइक्रोसॉफ्ट से ही पिछले कुछ महीनों में 50 हजार से ज्यादा कर्मचारी निकाल दिए गए। उनमें से कई अब सोशल मीडिया पर अपने अनुभव साझा कर रहे हैं। इन्हें लेऑफ व्लॉग्स कहा जा रहा है।
उनपर आ रहे रेस्पॉन्स की वजह से उनका आत्मविश्वास बढ़ रहा है। इसमें दो तरह के लोग हैं। एक वे जो इसके जरिए अपनी कंपनी के रवैये पर सवाल उठा रहे हैं और दूसरे वे जो इसे मौके के तौर पर देख रहे हैं और आगे की तैयारी कर रहे हैं। इन वीडियो को देखकर उन्हें जॉब्स ऑफर भी हो रहे हैं। इसमें सबसे आगे टार्गेट, सिप्टोल और स्वीटग्रीन जैसी कंपनियां हैं।
सोशल मीडिया पर वीडियो वायरल हो रहे
वोनसल्टिंग कंपनी के संस्थापक और सीईओ जोनाथन जेवियर कहते हैं- वीडियो से कैंडिडेट को समझना आसान होता है। इसलिए कंपनियां उन्हें जॉब ऑफर कर रही हैं। जाहिर सी बात है जो पिछली कंपनी को कोस रहा होगा, उसकी बुराई बता रहा होगा, उसे जॉब ऑफर करना मुश्किल होगा। कंटेट क्रिएटर गैब्रियले जज कहते हैं- इन इंजीनियरों के वीडियो खूब वायरल हो रहे हैं।
30 साल की टेक कर्मी कैलन डीपियेरो कहती हैं कि जब मैं निकाली गई थी तो बहुत शर्मिंदा थी। दो दिन तक रोती रही। फिर सोचा मैं बेरोजगार हुई हूं, बेकार नहीं। उसके बाद वीडियो बनाकर सोशल मीडिया पर डाल दिया। अब लोगों को बताती हूं- बेरोजगार होने की शर्मिंदगी मत पालिए।
14 साल में 3 बार टेक कंपनियों ने कर्मचारियों को निकाला
टेक कर्मचारियों को निकालने का यह पहला मामला नहीं है। इससे पहले कोरोना महामारी के दौरान मार्च के पहले हफ्ते में ही टेक कंपनियों से करीब 30 लाख कर्मचारी एक साथ निकाल दिए गए थे। उससे पहले टेक इंडस्ट्री में 2008 में एक तरह से अफरा-तफरी मच गई थी।
उस समय आर्थिक मंदी की वजह से टेक कंपनियों से 90 लाख से ज्यादा लोग निकाले गए थे। उस समय कर्मचारी सोशल मीडिया का इस्तेमाल सिर्फ भड़ास निकालने के लिए कर रहे थे।